নক্ষত্রমণ্ডলীয় মেঘ
আমাদের নিজস্ব ছায়াপথ এবং অন্যান্য ছায়াপথ জুড়ে গ্যাস, প্লাজমা ও ধূলিকণার বিশাল জমাট বাঁধা অঞ্চলই মূলত নক্ষত্রমণ্ডলীয় মেঘ বা তারকাজালীয় মেঘ বা অন্তরাকাশের মেঘ (Interstellar Cloud)। অন্যভাবে বললে, তারকাজালীয় মেঘ হলো নক্ষত্রমণ্ডলের মধ্যবর্তী স্থানে (আন্তঃনাক্ষত্রিক মাধ্যম) অবস্থিত পদার্থ ও বিকিরণের অপেক্ষাকৃত ঘন অঞ্চল। আকার, ঘনত্ব ও তাপমাত্রার তারতম্যের উপর ভিত্তি করে এই মেঘের হাইড্রোজেন নিরপেক্ষ (HI অঞ্চল), আয়নিত (প্লাজমা, HII অঞ্চল), কিংবা আণবিক (আণবিক মেঘ বা ঘন মেঘ) অবস্থায় থাকতে পারে। নিরপেক্ষ ও আয়নিত মেঘকে কখনও কখনও অস্পষ্ট মেঘও বলা হয়। একটি লোহিত দানব তারকার অন্তিম জীবনকালে ছিটকে পড়া গ্যাস ও ধূলিকণা থেকেই তারকাজালীয় মেঘ গঠিত হয়।